LT Europos Sąjungos oficialusis leidinys C 235/13

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 235/06

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 (1) 51 straipsnį.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„CHÂTAIGNE D’ARDÈCHE“

EB Nr.: FR-PDO-0005-0874-12.04.2011

SGN ( ) SKVN ( X )

1. Pavadinimas

„Châtaigne d’Ardèche“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai.

3.2. Produkto, kuriam taikomas 1 punkte nurodytas pavadinimas, aprašymas

Saugoma kilmės vietos nuoroda „Châtaigne d’Ardèche“ suteikiama senų vietinių valgomojo kaštainio (Castanea sativa Miller) veislių, prisitaikiusių prie Ardešo aplinkos sąlygų (ekotipas), vaisiams, pasižymintiems šiomis savybėmis:

vaisiai elipsės formos, viršūnėlė užaštrinta, besibaigianti išsikišusia liemenėlio liekana. Vaisių spalva – nuo šviesiai rudos iki tamsiai rudos, su vertikaliais ruoželiais. Saitavietė maža. Nuluptas vaisius būna nuo baltos kreminės iki šviesiai geltonos spalvos, paviršius vagojamas gyslelių. Luobelė gali įsiskverbti į vaisių ir jį padalinti.

Saugoma kilmės vietos nuoroda „Châtaigne d’Ardèche“ žymimi švieži nenulupti kaštainiai, džiovinti nulupti nesmulkinti kaštainiai arba kaštainių miltai.

„Châtaigne d’Ardèche“ būdingi švelnūs bandelės, pieniškos bandelės, moliūgų, batatų ir medaus aromatai. Be to, sausiems produktams (džiovintiems kaštainiams ir miltams) būdingas ir džiovintų vaisių, tokių kaip migdolų ir riešutų, bei pyragaičių aromatas. Skonis – maloniai saldokas, gali būti juntamas kartokas prieskonis; sausuose produktuose abu šie skoniai juntami stipriau.

Išnagrinėjus 100 g šviežių nuluptų vaisių, nustatytos tokios savybės:

— sausosios medžiagos kiekis – daugiau nei 37 %,

— bendras angliavandenių kiekis – ne mažiau kaip 34 %.

Vartotojams skirti švieži vaisiai pakuojami į vienodo dydžio vaisių partijas, vieną kilogramą sudaro daugiau nei 100 vaisių. Kitų kaštainių kilogramą gali sudaryti iki 200 vaisių.

Vaisių formos ir pateikimas:

— Šviežių kaštainių apyvaisis blizgus, o vaisius standus. Grybelio arba vabzdžių vidinių pažeidimų žymės gali būti pastebimos ant ne daugiau kaip 10 % kiekvienos pakuotės vaisių.

— Džiovintų nuluptų nesmulkintų kaštainių spalva kinta nuo baltos iki šviesiai geltonos. Ant vaisiaus aiškiai matomos vertikalios gyslelės, gali būti pastebima luobelės likučių. Džiovintų kaštainių, ant kurių pastebimi defektai, kiekis neturi viršyti 5 %. Drėgnis – ne didesnis kaip 10 %.

— Kaštainių miltų spalva kinta nuo baltos iki šviesiai geltonos. Drėgnis – ne didesnis kaip 10 %. Dėl savo granuliometrinės sudėties (ne didesnė nei 800 μm, o ne mažesnės nei 80 % miltų dalies – ne didesnė nei 300 μm) miltai yra smulkūs.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Visi veiksmai – nuo derliaus nuėmimo iki galutinio produkto paruošimo – turi būti atliekami nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Ant kiekvienos pakuotės priekinės pusės tame pačiame regėjimo lauke toliau nurodyta eilės tvarka pateikiama tokia informacija:

— kilmės vietos nuoroda „Châtaigne d’Ardèche“, užrašyta raidėmis, kurių dydis yra ne mažesnis nei didžiausių etiketėje esančių raidžių,

— jei reikia, iš karto po to pateikiama viena šių nuorodų: „Farine de châtaignes“ (kaštainių miltai) arba „Châtaignes sèches entières“ (nesmulkinti džiovinti kaštainiai),

— Europos Sąjungos SKVN simbolis,

— derliaus metai (jei parduodami švieži kaštainiai, nurodyti nereikia).

4. Geografinė vietovė

„Châtaigne d’Ardèche“ geografinė vietovė yra Ronos slėnio vakaruose, šalia Centrinio Masyvo kalnų, didžioji jos dalis priklauso Ardešo departamentui.

Ši geografinė vietovė nustatyta remiantis kriterijais, susijusiais su būdingais gamtos veiksniais (kalnuotas reljefas, nederlingas ir rūgštingas dirvožemis, šlaitų zonos…) ir žmogiškaisiais veiksniais (senos kaštainių giraitės, su kaštainių auginimo veikla susijusių pastatų statyba, „Châtaigne d’Ardèche“ produktų naudojimas), kuriais pasižymi „Châtaigne d’Ardèche“ žemės.

Vietovę sudaro 197 savivaldybės, iš kurių 188 – Ardešo departamento, 7 – Garo departamento ir 2 – Dromo departamento savivaldybės. Ši geografinė vietovė apima tokią teritoriją:

Ardešo departamentas: — visa Lamastre, Vernoux-en-Vivarais, Saint-Pierreville, Thueyts, Privas, Vals-les-Bains, Aubenas, Valgorge kantonų teritorija, — Antraigues-sur-Volane kantonas, išskyrus Lachamp-Raphaël savivaldybę, — Cheylard kantonas, išskyrus (Le) Chambon, Saint-Andéol-de-Fourchades savivaldybes, — Joyeuse kantonas, išskyrus Beaulieu, Chandolas, Grospierres, Labeaume, Saint-Alban-Auriolles savivaldybes, — Largentière kantonas, išskyrus Chauzon, Uzer, Vinezac savivaldybes, — Saint-Félicien kantonas, išskyrus Lafarre savivaldybę, — (Les) Vans kantonas, išskyrus Banne, Berrias-et-Casteljau, Saint-André-de-Cruzières, Saint-Sauveur-de-Cruzières savivaldybes, — (La) Voulte-sur-Rhône kantonas, išskyrus Charmes-sur-Rhône, (La) Voulte–sur-Rhône savivaldybes, — Burzet, Pereyres, Saint-Pierre-de-Colombier, Rochessauve, Saint-Julien-en-Saint-Alban, Montpezat-sous- Bauzon, (Le) Roux, Saint-Martin-sur-Lavezon, Saint-Pierre-la-Roche, Sceautres, Labatie-d’Andaure, Saint-Agrève, Saint-Jeure-d’Andaure, Borne, Laval-d’Aurelle, Saint-Laurent-les-Bains, Lachapelle-sous-Chanéac, Intres, Saint-Jean-Roure, Saint-Julien-Boutières, Saint-Martin-de-Valamas, Alboussière, Champis, Saint-Romain-de-Lerps, Saint-Sylvestre, Toulaud, Boucieu-le-Roi, Colombier-le-Jeune, Saint-Barthélémy-le-Plain, Saint-Jean-de-Muzols, Aubignas, Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons savivaldybės.

Garo departamentas: — Bordezac, Gagnières, Peyremale, Aujac, Courry, Meyrannes, Saint-Brès savivaldybės.

Dromo departamentas: — Tain-l’Hermitage ir Gervans savivaldybės.

5. Ryšys su geografine vietove

5.1. Geografinės vietovės ypatumai

Gamtos veiksniai

Geografinė vietovė yra šalia Centrinio Masyvo kalnų. Dirvožemiai, kuriuose auginami kaštainiai, yra dažniausiai plutoninės arba metamorfinės kilmės. Jie rūgštingi (pH – nuo 4,8 iki 5,5), gerai drenuojami, juose nedaug maistingų medžiagų. Kaštainiai geriausiai auga ant uolėtų šlaitų, kur gauna daugiausiai saulės šviesos ir kur negalėtų augti kiti intensyviai auginami arba lepesni augalai. Ardešo kaštainių giraitės išsidėsčiusios 300–900 m aukštyje. Vidutinis metinis kritulių kiekis – 700–800 mm, kritulių nebūna ne daugiau kaip du mėnesius per metus. Klimatas mezoterminio tipo, t y. vasaros būna ilgos ir vėsios, o žiemos – šaltos.

Žmogiškieji veiksniai

Ardeše jau nuo viduramžių auginama daug kaštainių.

Nuo XVII a. Ardešo kaštainių giraitės labai išaugo, o augintojai, skiepydami geriausiomis savybėmis pasižyminčią dauginamąją medžiagą, remdamiesi patirtimi atrinko prie vietos klimato ir dirvožemio prisitaikiusias senąsias valgomojo kaštainio (Castanea sativa Miller) veisles. Taigi Ardeše jau seniai imta auginti prie šių žemių labiausiai prisitaikiusias kaštainių veisles. Dėl to kaštainiai pasižymi labai geromis ir specifinėmis skonio savybėmis. Be to, šių veislių kaštainiai ir dabar auginami tik Ardeše.

„Châtaigne d’Ardèche“ auginami tradicinio tipo soduose, kalvų šlaituose, kuriuose dažniausiai sukasamos terasos. Viename hektare auga ne daugiau kaip 100 medžių. Medžiai skiepijami į Castanea tipo poskiepius. Kaštainių giraitės prižiūrimos atsižvelgiant į jų daugiafunkciškumą, tradicinį kraštovaizdį ir vietos auginimo įpročius (leidžiama apželdinti žole arba giraitėse auginti mėlynes), be to, auginant nuspręsta pirmenybę teikti natūraliems produktams – draudžiama naudoti chemines trąšas ir kokybę gerinančias medžiagas, šiuo metu augantys kaštainiai beveik niekuo neapdorojami. Vieno medžio metinis derlius – ne daugiau kaip 100 kg šviežių kaštainių, o vidutinis kaštainių giraitės metinis derlius – ne daugiau kaip 5 tonos šviežių kaštainių iš hektaro.

Kaštainiai renkami visiškai sunokę, kai nukrenta nuo medžių. Draudžiama naudoti medžių krėtimo prietaisus arba chemines priemones, skirtas vaisių kritimui paspartinti. Nukritę vaisiai turi būti nedelsiant surenkami ir pristatomi į vaisių surinkimo punktus. Prieš apdorojami arba dedami į šaltas patalpas vaisiai laikomi vėdinamose pakuotėse, kurios laikomos sausose, vėdinamose ir tamsiose patalpose.

Nuo seno ieškota būdų, kaip kuo ilgiau išlaikyti šiuos šviežius ir pažeidžiamus vaisius. Nėra abejonių, kad seniausias iš šių būdų – džiovinimas šiltu oru. XVII a. kaštainiai buvo džiovinami židiniuose įtaisytuose aptvaruose, džiovinti pritaikytose krosnyse arba mažuose iš sausų akmenų pastatytuose dviejų aukštų statiniuose. Šiuo metu kaštainiai džiovinami ne trumpiau kaip 7 dienas. Kaštainiai džiovinami nestipriai ir palaipsniui, pučiant maždaug 50 °C temperatūros šiltą orą, kad vaisiai drėgmės neprarastų labai greitai (dėl to jie gali deformuotis), kol pasiekiamas ne didesnis nei 10 % vaisių drėgnis, dėl kurio vaisius galima ilgai išlaikyti. Vaisiai džiovinami ne vėliau kaip metų, einančių po derliaus nuėmimo, sausio 31 d. Išdžiovinti kaštainiai nulupami naudojant tam skirtus įrankius, paskui perrenkami pašalinant vaisius su defektais (ne daugiau kaip 5 % vaisių su grybelio arba vabzdžių vidinių pažeidimų žymėmis). Tuomet šie vaisiai gali būti parduodami kaip džiovinti kaštainiai arba malami, kol iš jų gaunami reikiamo smulkumo miltai.

5.2. Produkto ypatumai

Saugoma kilmės vietos nuoroda „Châtaigne d’Ardèche“ žymimi vaisiai, išauginti iš valgomųjų kaštainių (Castanea sativa Miller) veislės išvestų senųjų vietos veislių medžių, kurie atrenkami ir auginami jų kilmės vietoje.

Priklausomai nuo vietovės, iš šios veislės išvestos senosios vietos veislės vadinamos įvairiai, tačiau joms būdingos vienodos specifinės savybės.

Nuo kitų dažniausiai rinkoje parduodamų kaštainių „Châtaigne d’Ardèche“ skiriasi šiomis savybėmis:

— mažais arba vidutinio dydžio vaisiais. Nuskinti vaisiai pagal dydį paprastai skirstomi į tokias grupes: — 30 % vaisių – vidutinio dydžio (65–85 vaisiai/kg), — 50 % vaisių – maži (86–100 vaisių/kg), — 20 % vaisių – labai maži (nuo daugiau nei 100 vaisių/kg iki 200 vaisių/kg);

— saitavietė maža, stačiakampio formos ir neišsikišanti į šonines puses,

— labai aromatingi, išvirtas šviežias vaisius būna minkštos tekstūros. Atlikus išvirto vaisiaus organoleptinių savybių tyrimą paaiškėjo šios juslinės savybės: — vaisius gana tvirtos tekstūros, tačiau tirpstantis burnoje, juntamas riebus skonis, — beveik nekartus, — būdingi aromatai: vos juntami bandelės, pieniškos bandelės, moliūgų, batatų ir medaus,

— gana saldaus skonio. Atlikus angliavandenių tyrimą matyti, kad „Châtaigne d’Ardèche“ sudėtyje yra daug monosacharidų ir disacharidų, paprastai daugiau nei 14 % (sausojoje medžiagoje). Šis kiekis didesnis nei įprastas cukraus kiekis kaštainiuose ir paaiškina ragaujant juntamą saldų skonį.

Sausiems „Châtaigne d’Ardèche“ (džiovintiems kaštainiams ir miltams) visų pirma būdinga:

— be pirmiau minėtų aromatinių savybių – džiovintų vaisių, tokių kaip migdolų ir riešutų, ir pyragaičių aromatas,

— saldesnis ir kartesnis nei šviežių vaisių skonis,

— šviesi spalva, kintanti nuo baltos iki šviesiai geltonos,

— nedidelis drėgnis (ne didesnis kaip 10 %),

— liečiant juntama smulki miltų tekstūra.

5.3. Priežastinis geografinės vietovės ir produkto kokybės ar savybių ryšys

Dėl puikiai kaštainiams auginti tinkančio Ardešo dirvožemio kaštainiai čia auga jau nuo seno – iš pradžių laukiniai (nuo Terciaro eros), o vėliau juos pradėjo auginti gyventojai (rašytinių šaltinių teigimu – nuo viduramžių). Ir šiandien Ardešo šlaituose dažnai galima pamatyti akmens sienelių ir terasų, naudotų kaip tradicinių kaštainių giraičių atramos.

Specifinės „Châtaigne d’Ardèche“ savybės priklauso nuo:

— lengvo, drenuoto ir rūgštingo dirvožemio, kuriame gerai prigyja ir lengvai auga atrinktos kaštainių veislės,

— klimato, kuris dėl daugybės saulėtų valandų ir rudens pradžios lietaus yra palankus vaisiams vystytis,

— senųjų iš Castanea sativa Miller išvestų vietos veislių prisitaikymo prie Ardešo vietos gamtos sąlygų ir tradicinių auginimo būdų, dėl kurių kaštainiai įgauna įvairių aromatų ir minkštą tekstūrą,

— kaštainių giraičių išsidėstymo nuokalnėse, dėl to medžiai gauna labai daug šviesos, o vaisiuose susikaupia daug cukraus,

— nedidelio giraičių skaičiaus ir nedidelio intensyvumo auginimo sistemos, dėl kurių atsiskleidžia visos vaisių aromatinės savybės,

— vietos papročių, kurių laikomasi nuo derliaus surinkimo iki galutinio produkto paruošimo, kad būtų išsaugotos produkto savybės: — vaisiai skinami visiškai sunokę, kad išliktų jiems būdingas aromatas ir saldumas, — atrenkami prie vietos veislių prisitaikę kaštainiai, nustatytos ir taikomos griežtos sandėliavimo sąlygos, kad kaštainių savybės išliktų iki galutinio produkto, — džiovinti kaštainiai prieš malant rūšiuojami, todėl miltams būdinga šviesi spalva, — džiovinama palaipsniui ir nestipriai, kad atsiskleistų juslinės „Châtaigne d'Ardèche“ savybės ir produktas neįgautų degėsių skonio, o sausi kaštainiai bei miltai išliktų šviesios spalvos, — malama rūpestingai, kad miltai taptų smulkūs, kaip reikalaujama, — galiausiai, dėl mažo džiovintų kaštainių ir miltų drėgmės kiekio dar labiau išryškėja jų saldumas ir aromatai.

Dėl šių ypatingų savybių „Châtaigne d’Ardèche“ (švieži, džiovinti arba sumalti į miltus) iki XIX a. buvo pagrindinis vietos gyventojų maisto produktas, o mūsų dienomis išlieka neatsiejama vietos virtuvės tradicijų dalimi.

Keletas garsių ir daugiau nei šimtmetį gyvuojančių vietos įmonių jau nuo XIX a. pabaigos naudodamos Ardešo kaštainius gamina žinomus produktus, kaip antai cukruotus kaštainius arba saldintą kaštainių tyrę.

„Châtaigne d’Ardèche“ įtrauktas į garsiausių restoranų valgiaraščius. Ardešo kaštainiai ir įvairūs jų naudojimo būdai įtraukti į Valstybinės kulinarijos tarybos (Conseil National des Arts Culinaires) parengtą kulinarinio paveldo sąrašą kaip labai garsus produktas.

Nuoroda į paskelbtą specifikaciją

(Reglamento (EB) Nr. 510/2006 (3) 5 straipsnio 7 dalis)

https://www.inao.gouv.fr/fichier/CDCChataigneDArdeche2013.pdf

(1) OL L 343, 2012 12 14, p. 1.

(2) Pakeistas Reglamentu (ES) Nr. 1151/2012.

(3) Žr. 2 išnašą.